Ερώτηση με αίτημα γραπτής απάντησης E-003377/2023

προς την Επιτροπή

Άρθρο 138 του Κανονισμού

Εμμανουήλ Φράγκος (ECR)

Θέμα: Ενίσχυση της Θεσσαλίας μέσω μηδενικής φορολογίας

Το Εργαστήριο Αγροτικής Οικονομίας του Πανεπιστημίου Θεσσαλίας αναφέρεται σε δύσκολα ποσοτικοποιήσιμες, πολυεπίπεδες ζημίες στη Θεσσαλία. Επιπλέον, στη Θεσσαλία καλλιεργείται το 1/3 των ελληνικών σιτηρών και βρίσκεται το 12,3% της χρησιμοποιούμενης γεωργικής έκτασης της επικράτειας, που αντιστοιχεί σε 3.470.692 στρέμματα, εκ των οποίων τα 720.000 υπέστησαν τεράστιες καταστροφές εξοπλισμού και υποδομών.

Βάσει έρευνας του ΙΕΛΚΑ, στον συνολικό πληθυσμό, το 97% θεωρεί ότι οι πρόσφατες πλημμύρες στη Θεσσαλία οδηγούν σε ακρίβεια και το 95% θεωρεί ότι θα επηρεάσουν το κόστος των παραγωγών τροφίμων (το 68% πολύ). Επίσης, το 52% των Θεσσαλών έχει πληγεί με κάποιον τρόπο από την πρόσφατη πλημμυρική καταστροφή. Χαρακτηριστικά, η απώλεια περισσότερων από 120.000 ζώων οδήγησε σε μηδενική παροχή πρώτης ύλης σε τυροκομεία. Δυστυχώς, δοθείσης της αδυναμίας κάλυψης των αναγκών στη Θεσσαλία, ιδιωτικές εταιρίες συμβάλλουν φιλανθρωπικά.

Ύψιστο κίνδυνο ενέχει η υποχώρηση της παραγωγικότητας/ανταγωνιστικότητας της Θεσσαλίας, καθώς πάμπολλοι αγρότες σχεδιάζουν να εγκαταλείψουν τα χωριά και την αγροτική εργασία.

Στα άρθρα 107, 122 της ΣΛΕΕ υπάρχουν προβλέψεις για δυνατότητα έγκρισης έκτακτων μέτρων σε περίπτωση φυσικών καταστροφών/θεομηνιών/εκτάκτων γεγονότων. Σημειώνεται ότι με το άρθρο 21 παράγραφος 4 του κώδικα Φ.Π.Α. (Ν. 2589/2000), σε νησιά του Αιγαίου με λαθρομετανάστες αποδόθηκε έκπτωση φόρου.

Ερωτάται η Επιτροπή:

Συμφωνεί ότι επιβάλλεται να υποστηριχθούν νέες καινοτόμες αγροτικές επιχειρήσεις στη Θεσσαλία μέσω μηδενικής φορολογίας, για ορισμένο διάστημα, ώστε να ανθίσει η δημιουργία μετά την καταστροφή;

Κατάθεση: 15.11.2023